IAMX издават нов електронен рок албум Alive in New Light | МИКА: Музика и лайфстайл
Записан, изпълнен и миксиран от Chris Corner в пустинята на Калифорния, в каравана с изглед към планината, AINL представя девет песни алтернативна електроника, които звучат величествено, благодарение на мощните вокали на Corner.
“Пустинята е бял шум“, обяснява Chris. „Можете да се изгубите в детайлите, свързани с продуцирането и миксирането; там е просто тишина.“
Парчето Stardust открива албума със звучене, което наподобява Personal Jesus от Depeche Mode, а заглавието на песента символизира издигането от пепелта. Ритъмът на Break the Chain, второто парче от албума, повишава напрежението с ескалиращите, меланхолични лирики и вокали на певеца. Следва електро фънк парчето Body Politics, което наподобява звученето на рок бандата Nine Inch Nails. Според IAMX, то символизира превръщането му в част от клуба, загубата на себе си в ритъма и отдаването на първичното, освобождавайки се от мислите. Песента Exit, която е пета в албума, наподобява баладичното звучене на артистичната Bjork, с добавен пулсиращ ритъм. Следва Stalker, която пренася слушателя в екзотичен, съблазнителен и тайнствен паралелен свят, където любовта и манията се сблъскват. Песен номер 7 носи името Big Man и разсъждава върху настоящата некадърна политика, която е представена чрез зловещ звуков пейзаж, който би бил подходящ за филм на Тим Бъртън. Предпоследното парче Mile Deep Hollow служи като израз на благодарност, въпреки тъмното му и зловещо звучене. Албумът звършва с The Power and the Glory, една песен, която погребва миналото и зарежда бъдещето с надежда.
За работата си с Chris, Kat Von D казва: „Ние двамата можем да си разменяме дрехите и гримовете и никой дори няма да забележи. И двамата създаваме не защото искаме, а защото трябва!“ Chris се съгласява и определя творческия процес както като мъчителен, така и като освобождаващ.